Ego Robertus, cognomento Cornutus, comparationem feci de servis beati Petri, videlicet Bernardo, Adalelmo, fratribus duobus, itemque aliis duobus fratribus Rainbaldo atque Martino, tali conventione ut in vita mea teneam, ac post mortem Deo et sanctis ejus apostolis Petro et Paulo Cluniacensibusque monachis dimittam. Insuper etiam ab Airardo, monacho et decano de Besorniaco, terram medietatis plantationis accepi: ea convenientia qua et superiorem comparationem feci, et pro his omnibus, cum ad finem venero Cluniacumque deportari me fecero, predicti loci fratres sepulture me tradant, necnon filio meo medietatem de vineis cum alia terra concedant, octoque denarios pro servitio omni anno accipiant.